title: Vykonávacie nariadenie Komisie (EÚ) 2018/34 z 28. septembra 2017, ktorým sa stanovujú vykonávacie technické predpisy so zreteľom na štandardizovaný formát prezentácie dokumentu s informáciami o poplatkoch a jeho spoločný symbol podľa smernice Európskeho parlamentu a Rady 2014/92/EÚ (Text s významom pre EHP )

text:
                  11.1.2018

                  SK

                  Úradný vestník Európskej únie

                  L 6/37

            VYKONÁVACIE NARIADENIE KOMISIE (EÚ) 2018/34
      z 28. septembra 2017,
      ktorým sa stanovujú vykonávacie technické predpisy so zreteľom na štandardizovaný formát prezentácie dokumentu s informáciami o poplatkoch a jeho spoločný symbol podľa smernice Európskeho parlamentu a Rady 2014/92/EÚ
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Európskeho parlamentu a Rady 2014/92/EÚ z 23. júla 2014 o porovnateľnosti poplatkov za platobné účty, o presune platobných účtov a o prístupe k platobným účtom so základnými funkciami (1), a najmä na jej článok 4 ods. 6 tretí pododsek,
      keďže:

                  (1)

                  V smernici 2014/92/EÚ sa od členských štátov vyžaduje, aby zabezpečili, aby poskytovatelia platobných služieb poskytli spotrebiteľovi na papieri alebo inom trvalom nosiči dokument s informáciami o poplatkoch obsahujúci štandardizovanú terminológiu stanovenú v konečnom zozname najtypickejších služieb viazaných na platobný účet, a ak poskytovateľ platobných služieb takéto služby ponúka, príslušné poplatky za každú službu. Konečné zoznamy uverejnia členské štáty s použitím štandardizovanej terminológie Únie stanovenej v delegovanom nariadení Komisie (EÚ) 2018/32 (2).

                  (2)

                  S cieľom zabezpečiť, aby dokument s informáciami o poplatkoch napĺňal ciele smernice 2014/92/EÚ a zároveň poskytoval spotrebiteľovi všetky relevantné informácie spôsobom, ktorý zvyšuje porovnateľnosť informácií a ich transparentnosť, mali by poskytovatelia platobných služieb používať štandardizovaný vzor dokumentu s informáciami o poplatkoch, pričom by mali disponovať jasnými pokynmi, ako tento dokument vyplniť.

                  (3)

                  Keďže dokument s informáciami o poplatkoch má informovať spotrebiteľov ešte pred uzavretím zmluvy o platobnom účte a umožniť im tak porovnať ponuku platobných účtov, poskytovatelia platobných služieb by mali štandardizovaný vzor použiť na vyhotovenie jedného dokumentu s informáciami o poplatkoch za každý platobný účet, ktorý bol spotrebiteľovi ponúknutý.

                  (4)

                  Na to, aby si mohol spotrebiteľ vybrať z ponuky platobný účet, ktorý najviac vyhovuje jeho potrebám a aby bola zároveň zabezpečená vysoká úroveň štandardizácie, by malo byť možné predložiť vhodnú kombináciu balíkov, a preto by mali mať poskytovatelia platobných služieb možnosť vyhotoviť v súvislosti s daným platobným účtom viac ako jeden dokument s informáciami o poplatkoch, a to za predpokladu, že v každom dokumente bude zahrnutý aspoň jeden balík.

                  (5)

                  Na to, aby spotrebiteľ lepšie porozumel obsahu rôznych typov balíkov a poplatkom za ne, mali by sa balíky v dokumente s informáciami o poplatkoch uvádzať samostatne.

                  (6)

                  Ak služby, ktoré presahujú množstvo zahrnuté do balíka, nie sú obsiahnuté vo vnútroštátnom konečnom zozname najtypickejších služieb, a teda ani v dokumente s informáciami o poplatkoch, mali by sa uvádzať v samostatnej tabuľke, a nie v kombinácii s informáciami o obsahu jednotlivých balíkov, aby spotrebitelia dostali čo najzrozumiteľnejšie informácie o danom balíku.

                  (7)

                  Keďže obsah každého dokumentu s informáciami o poplatkoch poskytnutého spotrebiteľovi závisí od ponuky služieb jednotlivých poskytovateľov platobných služieb, ako aj od konečného zoznamu jednotlivých členských štátov obsahujúceho najtypickejšie služby viazané na platobný účet, vzor dokumentu s informáciami o poplatkoch by mal obsahovať príslušné nadpisy, pod ktorými by boli rozličné služby zoskupené, čím by sa zabezpečila porovnateľnosť platobných účtov ponúkaných na jednotnom trhu.

                  (8)

                  Vzor dokumentu s informáciami o poplatkoch by mal zahŕňať samostatnú tabuľku pre tých poskytovateľov platobných služieb, od ktorých sa vyžaduje aj uvedenie komplexného ukazovateľa nákladov.

                  (9)

                  Toto nariadenie vychádza z návrhu vykonávacích technických predpisov, ktoré Komisii predložil Európsky orgán dohľadu (Európsky orgán pre bankovníctvo – EBA).

                  (10)

                  EBA vykonal otvorené verejné konzultácie k návrhu vykonávacích technických predpisov, z ktorých vychádza toto nariadenie, analyzoval možné súvisiace náklady a prínosy a požiadal o stanovisko Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (3),

            PRIJALA TOTO NARIADENIE:
      Článok 1
      Vzor dokumentu s informáciami o poplatkoch a jeho spoločný symbol
      1.   Poskytovatelia platobných služieb použijú vzor stanovený v prílohe a vyplnia ho tak, ako je stanovené v článkoch 2 až 13.
      2.   Poskytovatelia platobných služieb pri vypĺňaní nezmenia vzor dokumentu s informáciami o poplatkoch inak, než spôsobom stanoveným v tomto nariadení. Poskytovatelia platobných služieb najmä dodržia poradie informácií, nadpisov a podnadpisov stanovených vo vzore. Dokument s informáciami o poplatkoch:

                  a)

                  sa predkladá vo formáte A4 s orientáciou na výšku;

                  b)

                  obsahuje názov „Dokument s informáciami o poplatkoch“ uvedený v hornej časti prvej strany, pričom názov je zarovnaný na stred a umiestnený medzi logom poskytovateľa platobných služieb v hornej ľavej časti dokumentu a spoločným symbolom v hornej pravej časti dokumentu;

                  c)

                  obsahuje spoločný symbol s veľkosťou 2,5 cm × 2,5 cm, ktorý je zobrazený tak, ako je znázornené vo vzore stanovenom v prílohe;

                  d)

                  používa typ písma Arial alebo iný typ písma podobný typu písma Arial a veľkosť písma 11 s výnimkou názvu „Dokument s informáciami o poplatkoch“, pri ktorom sa používa veľkosť písma 16 a uvádza sa tučným písmom; nadpisov, pri ktorých sa používa veľkosť písma 14 a uvádzajú sa tučným písmom, a podnadpisov, pri ktorých sa používa veľkosť písma 12 a uvádzajú sa tučným písmom, pokiaľ sa podľa vnútroštátnych právnych predpisov alebo na základe dohody medzi spotrebiteľom a poskytovateľom platobných služieb nevyžaduje väčšia veľkosť písma alebo používanie Braillovho písma pre osoby so zrakovým postihnutím;

                  e)

                  sa vyhotovuje v čiernobielom formáte s výnimkou loga poskytovateľa platobných služieb a spoločného symbolu, ktoré môžu byť prezentované farebne, ako je stanovené v článku 2;

                  f)

                  obsahuje nadpisy v stredne šedej farbe za použitia farebného vzoru s referenčným číslom 166,166,166 farebného modelu RGB a podnadpisy vo svetlo šedej farbe za použitia farebného vzoru s referenčným číslom 191,191,191 farebného modelu RGB;

                  g)

                  má očíslované strany.

            3.   Poskytovateľ platobných služieb poskytne za každý platobný účet ponúknutý spotrebiteľom samostatný dokument s informáciami o poplatkoch.
      4.   Bez ohľadu na ustanovenia o platobnom účte so základnými funkciami uvedené v kapitole IV smernice 2014/92/EÚ môže poskytovateľ platobných služieb v prípade, že spotrebiteľom ponúka len jeden platobný účet, ktorý možno kombinovať s rozličnými balíkmi služieb podľa článku 4 ods. 3 smernice 2014/92/EÚ, vyhotoviť v súvislosti s daným účtom viac ako jeden dokument s informáciami o poplatkoch, a to za predpokladu, že v každom dokumente je zahrnutý aspoň jeden balík.
      Článok 2
      Spoločný symbol a logo poskytovateľa platobných služieb
      1.   Keď je spoločný symbol zobrazený farebne, riadi sa farebným vzorom s referenčným číslom 0/51/153 (šestnástkovo: 003399) farebného modelu RGB pre pozadie a farebným vzorom 255/204/0 (šestnástkovo: FFCC00) farebného modelu RGB pre symbol.
      2.   Logo poskytovateľa platobných služieb má rovnakú veľkosť ako spoločný symbol.
      3.   Logo sa môže zobraziť farebne len vtedy, ak je aj spoločný symbol zobrazený farebne. Ak je vytlačený čiernobielo, spoločný symbol musí byť jasne čitateľný.
      Článok 3
      Meno poskytovateľa účtu
      Meno poskytovateľa platobných služieb, ktorý poskytuje účet, sa uvádza tučným písmom so zarovnaním vľavo.
      Článok 4
      Názov účtu
      Názov účtu sa uvádza tučným písmom so zarovnaním vľavo, a to pod menom poskytovateľa účtu.
      Článok 5
      Dátum
      Uvádza sa dátum, keď poskytovateľ platobných služieb naposledy aktualizoval dokument s informáciami o poplatkoch, a to pod názov účtu typom písma stanoveným v článku 1 ods. 2 písm. d) so zarovnaním vľavo.
      Článok 6
      Úvodné vyhlásenie
      1.   Znenie úvodného vyhlásenia uvedené vo vzore sa prevezme do dokumentu s informáciami o poplatkoch s použitím riadkovania 1,15 a medzerou 0 bodov pred a 10 bodov za textom.
      2.   Poskytovatelia platobných služieb nahradia hranaté zátvorky názvom príslušných predzmluvných a zmluvných dokumentov.
      Článok 7
      Tabuľka služieb a poplatkov
      1.   Ak poskytovatelia platobných služieb poskytujú služby, ktoré sú zahrnuté do vnútroštátneho konečného zoznamu najtypickejších služieb viazaných na platobný účet uvedeného v článku 3 ods. 5 smernice 2014/92/EÚ, uvedú ich zoznam a príslušné poplatky za ne v tabuľke služieb a poplatkov, a to týmto spôsobom:

                  a)

                  služby sa vkladajú do stĺpca „Služba“ so zarovnaním vľavo a tučným písmom;

                  b)

                  každá služba sa uvádza iba raz, a to v rámci príslušného podnadpisu v tabuľke, napr. poskytnutie alebo správa účtu sa uvádza v rámci podnadpisu „Všeobecné služby súvisiace s účtom“;

                  c)

                  poplatky súvisiace so službami sa uvádzajú v stĺpci „Poplatok“ so zarovnaním vpravo;

                  d)

                  ak sa poplatok účtuje v pravidelných intervaloch, a nie za každé využitie služby, tento interval sa uvádza v stĺpci „Poplatok“ so zarovnaním vľavo a za ním sa uvádza príslušný poplatok za dané obdobie so zarovnaním vpravo; celkový ročný poplatok sa uvádza v riadku priamo pod týmto intervalom, a to tučným písmom so zarovnaním vľavo a s použitím formulácie „Celkový ročný poplatok“, pričom príslušný poplatok sa uvádza so zarovnaním vpravo;

                  e)

                  používa sa jednoduché riadkovanie a medzera 0 bodov pred a 0 bodov za každou službou a poplatkom.

            2.   Ak žiadna zo služieb ponúkaných poskytovateľom platobných služieb, ktorá by zodpovedala podnadpisu, nie je zahrnutá do vnútroštátneho konečného zoznamu najtypickejších služieb viazaných na platobný účet, vypúšťa sa celý riadok týkajúci sa daného podnadpisu vrátane názvu tohto podnadpisu.
      3.   Ak poskytovatelia platobných služieb neponúkajú jednu alebo viacero služieb z vnútroštátneho konečného zoznamu najtypickejších služieb uvedeného v článku 3 ods. 5 smernice 2014/92/EÚ alebo ak daná služba nie je v rámci účtu k dispozícii, použije sa formulácia „služba nie je k dispozícii“.
      4.   Ak sa v jednom z nasledujúcich prípadov účtujú samostatné poplatky, poskytovatelia platobných služieb uvádzajú v stĺpci „Poplatok“ za danú službu v samostatnom riadku opis každého prípadu, kanála alebo podmienky, za ktoré sa účtuje poplatok (ďalej len „typy poplatkov“):

                  a)

                  za jednotlivé prípady poskytnutia danej služby, za ktoré sa účtuje poplatok, napríklad počiatočný zriaďovací poplatok a následné poplatky za vykonávanie danej služby;

                  b)

                  za jednotlivé kanály, cez ktoré sa o danú službu žiada a cez ktoré sa daná služba využíva alebo poskytuje, napríklad telefonicky, na pobočke alebo online;

                  c)

                  v závislosti od toho, či je pre danú službu splnená konkrétna podmienka, napríklad dodržanie minimálnej alebo maximálnej prahovej sumy pre úhrady alebo výbery hotovosti.

            Opis sa uvádza so zarovnaním vľavo a poplatok so zarovnaním vpravo.
      5.   Keď sa poplatky účtujú v závislosti od kombinácie niekoľkých typov poplatkov, napríklad ak sa výška poplatkov líši v závislosti od použitého kanála a následne od toho, či bola dosiahnutá prahová suma, poskytovatelia platobných služieb okrem uplatňovania odseku 4 uvedú opis každého ďalšieho typu poplatku so zarovnaním vpravo.
      Článok 8
      Prezentácia balíkov služieb účtovaných ako súčasť poplatkov uvedených v rámci podnadpisu „Všeobecné služby súvisiace s účtom“
      1.   Ak sa balík služieb viazaných na platobný účet účtuje ako súčasť poplatkov uvedených v rámci podnadpisu „Všeobecné služby súvisiace s účtom“, všetky služby zahrnuté v balíku, bez ohľadu na to, či sú obsiahnuté vo vnútroštátnom konečnom zozname najtypickejších služieb viazaných na platobný účet uvedenom v článku 3 ods. 5 smernice 2014/92/EÚ, sa uvádzajú v časti tabuľky o všeobecných službách súvisiacich s účtom, a to v riadku týkajúcom sa balíka služieb.
      2.   Poskytovatelia platobných služieb uvedú informácie o ďalšom poplatku za akúkoľvek službu, ktorá presahuje množstvo zahrnuté do balíka služieb, ako sa uvádza v článku 10.
      3.   Ak počet všetkých služieb zahrnutých v balíku služieb nie je obmedzený, poskytovatelia platobných služieb vypustia vyhlásenie „Služby nad rámec tohto množstva sa budú účtovať samostatne“ uvedené v dolnej časti riadku.
      4.   Ak sa balík služieb k účtu neponúka alebo ak sa balík služieb účtuje oddelene od poplatkov za všeobecné služby súvisiace s účtom, vypustí sa celý riadok týkajúci sa balíka služieb.
      Článok 9
      Prezentácia balíkov služieb účtovaných oddelene od poplatkov uvedených v rámci podnadpisu „Všeobecné služby súvisiace s účtom“
      1.   Keď poskytovatelia platobných služieb ponúkajú k účtu balík služieb viazaných na platobný účet a daný balík sa účtuje oddelene od akýchkoľvek poplatkov uvedených v rámci podnadpisu „Všeobecné služby súvisiace s účtom“, ako sa uvádza v tabuľke služieb a poplatkov, poskytovatelia platobných služieb uvedú v tabuľke týkajúcej sa balíka služieb tieto informácie:

                  a)

                  zoznam všetkých služieb zahrnutých v balíku bez ohľadu na to, či sú obsiahnuté vo vnútroštátnom konečnom zozname najtypickejších služieb viazaných na platobný účet uvedenom v článku 3 ods. 5 smernice 2014/92/EÚ;

                  b)

                  množstvo každej služby zahrnuté do poplatku za balík, čo môže byť vyjadrené číslicou alebo poznámkou, že počet služieb nie je obmedzený;

                  c)

                  poplatok za balík v stĺpci „Poplatok“ so zarovnaním vpravo.

            2.   Keď sa balík účtuje v pravidelných intervaloch, tento interval sa uvádza v stĺpci „Poplatok“ so zarovnaním vľavo, pričom celkový ročný poplatok sa uvádza v riadku priamo pod týmto intervalom, a to tučným písmom a s použitím formulácie „Celkový ročný poplatok“.
      3.   Poskytovatelia platobných služieb uvedú informácie o ďalšom poplatku za akúkoľvek službu, ktorá presahuje množstvo zahrnuté do balíka služieb, ako sa uvádza v článku 10.
      4.   Ak počet všetkých služieb v balíku nie je obmedzený, poskytovatelia platobných služieb vypustia vyhlásenie „Služby nad rámec tohto množstva sa budú účtovať samostatne“ uvedené v dolnej časti tabuľky.
      5.   Ak je do dokumentu s informáciami o poplatkoch zahrnutý viac ako jeden balík, na ktorý sa vzťahuje odsek 1, poskytovatelia platobných služieb uvedú informácie podľa tohto článku za každý balík v samostatnej tabuľke, pričom v relevantných prípadoch uvedú obchodnú značku balíka služieb.
      6.   Poskytovatelia platobných služieb vypustia celú tabuľku, ak sa balík služieb k účtu neponúka alebo ak sa balík služieb účtuje ako súčasť poplatku za akékoľvek všeobecné služby súvisiace s účtom.
      Článok 10
      Tabuľka ďalších poplatkov za služby, ktoré presahujú množstvo zahrnuté do balíkov služieb viazaných na platobný účet
      1.   Poskytovatelia platobných služieb uvedú v tejto tabuľke informácie o ďalších poplatkoch za každú službu, ktorá presahuje množstvo zahrnuté do balíka, ako sa uvádza v článkoch 8 a 9, ak táto informácie nie je uvedená v tabuľke služieb a poplatkov alebo ak sa príslušný poplatok za službu líši od poplatku uvedeného v tabuľke.
      2.   Ak poskytovatelia platobných služieb ponúkajú viac ako jeden balík a ďalšie poplatky uvedené v odseku 1 sa v závislosti od balíka líšia, poskytovatelia platobných služieb uvedú jednotlivé poplatky za každý balík samostatne, pričom v relevantných prípadoch uvedú obchodnú značku balíka.
      3.   Pri vypĺňaní tejto tabuľky poskytovatelia platobných služieb v relevantných prípadoch dodržia formát prezentácie a štruktúru stanovené v tomto nariadení.
      4.   Ak dokument s informáciami o poplatkoch neobsahuje žiadne informácie o balíkoch služieb, poskytovatelia platobných služieb vypustia tabuľku uvedenú v odseku 1.
      Článok 11
      Komplexný ukazovateľ nákladov
      1.   Ak sa to podľa vnútroštátnych právnych predpisov vyžaduje, poskytovatelia platobných služieb uvedú v samostatnej tabuľke komplexný ukazovateľ nákladov sumarizujúci celkové ročné náklady na platobný účet.
      2.   Ak sa podľa vnútroštátnych právnych predpisov od poskytovateľov platobných služieb nevyžaduje uvedenie komplexného ukazovateľa nákladov, poskytovatelia platobných služieb tabuľku týkajúcu sa komplexného ukazovateľa nákladov vypustia.
      Článok 12
      Obchodné značky
      Keď sa použije obchodná značka, uvádza sa priamo za názvom služby, a to typom písma podľa článku 1 ods. 2 písm. d) a v hranatých zátvorkách.
      Článok 13
      Používanie elektronických prostriedkov
      1.   Keď sa dokument s informáciami o poplatkoch poskytuje elektronickými prostriedkami, poskytovatelia platobných služieb môžu, za predpokladu, že spotrebiteľovi zároveň poskytnú kópiu dokumentu s informáciami o poplatkoch v súlade so vzorom stanoveným v prílohe a vyplneného tak, ako sa stanovuje v článkoch 2 až 12, zmeniť vzor len týmito spôsobmi:

                  a)

                  odchylne od článku 1 ods. 2 písm. d) môžu zväčšiť veľkosť písma, za predpokladu, že sa zachová pomer veľkostí, ako sa stanovuje v článku 1 ods. 2;

                  b)

                  ak by použitie viacerých tabuliek a stĺpcov viedlo v dôsledku veľkosti elektronických nástrojov k ťažkostiam pri čítaní dokumentu s informáciami o poplatkoch, môžu použiť jediný stĺpec alebo jedinú tabuľku, ak sa zachová poradie informácií, nadpisov a podnadpisov;

                  c)

                  môžu použiť elektronické nástroje, napríklad vrstvenie (layering) a automaticky otvárané okná, za predpokladu, že názov dokumentu s informáciami o poplatkoch, spoločný symbol, úvodné vyhlásenia, nadpisy a podnadpisy sa zobrazia výrazne a zachová sa poradie informácií.

            2.   Použitie elektronických nástrojov uvedených v odseku 1 písm. c) nesmie pôsobiť rušivo, pretože by to mohlo odviesť pozornosť spotrebiteľa od informácií uvedených v dokumente s informáciami o poplatkoch. Informácie poskytnuté prostredníctvom vrstvenia a automaticky otváraných okien sú obmedzené na informácie uvedené v tomto nariadení.
      Článok 14
      Nadobudnutie účinnosti
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 28. septembra 2017

               Za Komisiu

               predseda

            Jean-Claude JUNCKER

         (1)  Ú. v. EÚ L 257, 28.8.2014, s. 214.

         (2)  Delegované nariadenie Komisie (EÚ) 2018/32 z 28. septembra 2017, ktorým sa dopĺňa smernica Európskeho parlamentu a Rady 2014/92/EÚ so zreteľom na regulačné technické predpisy pre štandardizovanú terminológiu Únie pre najtypickejšie služby viazané na platobný účet (pozri stranu 3 tohto úradného vestníka).

         (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).

         PRÍLOHA

            Vzor dokumentu s informáciami o poplatkoch

         Text obrazu

            Dokument s informáciami
            o poplatkoch
            Meno poskytovateľa účtu:
            Názov účtu:
            Dátum:
            ·
            Tento dokument Vás informuje o poplatkoch za používanie hlavných služieb viazaných na platobný účet. Umožní Vám porovnať tieto poplatky s poplatkami za iné účty.
            ·
            Spoplatnené môže byť aj používanie ďalších služieb viazaných na účet, ktoré tu nie sú uvedené. Kompletné informácie môžete nájsť v [uveďte názvy príslušných predzmluvných a zmluvných dokumentov].
            ·
            Slovník pojmov použitých v tomto dokumente je bezplatne k dispozícii.
            Služba
            Poplatok
            Všeobecné služby súvisiace s účtom
            [hlavná služba] [obchodná značka]
            Zahŕňa balík služieb pozostávajúci z:
            Služby nad rámec tohto množstva sa budú účtovať samostatne.
            Platby (bez kariet)
            Platobné karty a hotovosť
            Prečerpanie a súvisiace služby
            Iné služby

         Text obrazu

            Balík služieb
            Poplatok
            [obchodná značka]
            Služby nad rámec tohto množstva sa budú účtovať samostatne.
            Informácie o ďalších službách
            Informácie o poplatkoch za služby, ktoré presahujú množstvo služieb zahrnutých do balíka služieb (okrem služieb uvedených vyššie)
            Služba
            Poplatok
            [obchodná značka]
            Komplexný ukazovateľ nákladov


title: Vykonávacie nariadenie Komisie (EÚ) 2018/50 z 11. januára 2018, ktorým sa dvestoosemdesiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
               12.1.2018

               SK

               Úradný vestník Európskej únie

               L 7/35

         VYKONÁVACIE NARIADENIE KOMISIE (EÚ) 2018/50
   z 11. januára 2018,
   ktorým sa dvestoosemdesiatykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
   keďže:

               (1)

               V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

               (2)

               Dňa 26. decembra 2017 sankčný výbor Bezpečnostnej rady OSN rozhodol o vymazaní jedného záznamu zo zoznamu osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov, a o zmenení jedného záznamu z tomto zozname. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha I k nariadeniu (ES) č. 881/2002 sa týmto mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. januára 2018

            Za Komisiu

            v mene predsedu

            riaditeľka Útvaru pre nástroje zahraničnej politiky

      (1)  Ú. v. ES L 139, 29.5.2002, s. 9.

      PRÍLOHA
      Príloha I k nariadeniu (ES) č. 881/2002 sa mení takto:

                  1.

                  Tento záznam: „Zayn Al-Abidin Muhammad Hussein [alias a) Abu Zubaida; b) Abd Al-Hadi Al-Wahab; c) Zain Al-Abidin Muhammad Husain; d) Zayn Al-Abidin Muhammad Husayn; e) Zeinulabideen Muhammed Husein Abu Zubeidah; f) Abu Zubaydah; g) Tariq Hani]. Dátum narodenia: 12.3.1971. Miesto narodenia: Rijád, Saudská Arábia. Štátna príslušnosť: Palestína. Ďalšie informácie: a) blízky spolupracovník Usámu bin Ládina a sprostredkovateľ ciest teroristov; b) od júla 2007 zadržiavaný Spojenými štátmi americkými. Dátum zaradenia do zoznamu podľa článku 2a ods. 4 písm. b): 25.1.2001.“ pod nadpisom „Fyzické osoby“ sa vypúšťa.

                  2.

                  Tento záznam: „Seifallah Ben Hassine [alias a) Seif Allah ben Hocine; b) Saifallah ben Hassine; c) Sayf Allah 'Umar bin Hassayn; d) Sayf Allah bin Hussayn; e) Abu Iyyadh al-Tunisi; f) Abou Iyadh el-Tounsi; g) Abu Ayyad al-Tunisi; h) Abou Aayadh; i) Abou Iyadh]. Dátum narodenia: 8.11.1965. Miesto narodenia: Tunis, Tunisko. Štátna príslušnosť: Tunisko. Dátum zaradenia do zoznamu podľa článku 7d ods. 2 písm. i): 23.9.2014.“ pod nadpisom „Fyzické osoby“ sa nahrádza takto:
                  „Seifallah Ben Omar Ben Mohamed Ben Hassine [alias a) Seif Allah ben Hocine; b) Saifallah ben Hassine; c) Sayf Allah 'Umar bin Hassayn; d) Sayf Allah bin Hussayn; e) Abu Iyyadh al-Tunisi; f) Abou Iyadh el-Tounsi; g) Abu Ayyad al-Tunisi; h) Abou Aayadh; i) Abou Iyadh; j) Seifallah ben Amor ben Hassine]. Adresa: a) 60 Rue de la Libye, Hammam Lif, Ben Arous, Tunisko; b) Líbya (možné miesto pobytu od júla 2017). Dátum narodenia: 8.11.1965. Miesto narodenia: Tunis, Tunisko. Štátna príslušnosť: Tunisko. Číslo cestovného pasu: tuniské číslo G557170, vydaný 16. nov. 1989. Národné identifikačné číslo: národný preukaz totožnosti Tuniska č. 05054425, vydaný 3.5.2011 (miesto vydania Hammam Lif). Dátum zaradenia do zoznamu podľa článku 7d ods. 2 písm. i): 23.9.2014.“


title: Vykonávacie nariadenie Komisie (EÚ) 2018/48 z 11. januára 2018, ktorým sa do registra zaručených tradičných špecialít zapisuje názov [Suikerstroop (ZTŠ)]

text:
                  12.1.2018

                  SK

                  Úradný vestník Európskej únie

                  L 7/23

            VYKONÁVACIE NARIADENIE KOMISIE (EÚ) 2018/48
      z 11. januára 2018,
      ktorým sa do registra zaručených tradičných špecialít zapisuje názov [Suikerstroop (ZTŠ)]
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. b),
      keďže:

                  (1)

                  Žiadosť Holandska o zápis názvu „Suikerstroop“ do registra ako zaručenej tradičnej špeciality (ZTŠ) bola v súlade s článkom 50 ods. 2 písm. b) nariadenia (EÚ) č. 1151/2012 uverejnená v Úradnom vestníku Európskej únie
                      (2).

                  (2)

                  „Suikerstroop“ je sirupová tekutina získaná z cukroviny z rastliny, z ktorej sa výrobok vyrába po extrakcii cukrových kryštálov. Názov znamená „cukrový sirup“.

                  (3)

                  16. septembra 2014 boli Komisii doručené oznámenia o námietke od Fínska, Dánska a spoločnosti Nordic Sugar AB (spoločnosti so sídlom v Dánsku).

                  (4)

                  Oznámenia o námietke od Dánska a Fínska boli postúpené Holandsku.

                  (5)

                  Námietkové konanie na základe oznámenia, ktoré spoločnosť Nordic Sugar AB zaslala priamo Komisii, sa nezačalo. Podľa článku 51 ods. 1 druhého pododseku nariadenia (EÚ) č. 1151/2012 každá fyzická alebo právnická osoba, ktorá má oprávnený záujem a má sídlo alebo bydlisko v inom členskom štáte ako v tom, z ktorého bola žiadosť podaná, môže podať oznámenie o námietke členskému štátu, v ktorom je usadená. Spoločnosť Nordic Sugar AB preto nemohla podať oznámenie o námietke ani odôvodnenú námietku priamo Komisii.

                  (6)

                  Komisii bola 13. novembra 2014 doručená odôvodnená námietka od Fínska. Odôvodnená námietka od Dánska bola uvedená v oznámení o námietke. Odôvodnené námietky od Dánska a Fínska sa posúdili ako prípustné v zmysle článku 21 nariadenia (EÚ) č. 1151/2012.

                  (7)

                  Podľa článku 51 ods. 3 uvedeného nariadenia Komisia listami z 19. decembra 2014 vyzvala Holandsko a Fínsko na jednej strane a Holandsko a Dánsko na strane druhej, aby sa počas troch mesiacov od dátumu odoslania týchto listov zapojili do príslušných konzultácií s cieľom dosiahnuť dohodu.

                  (8)

                  V súlade s článkom 51 ods. 3 nariadenia (EÚ) č. 1151/2012 Komisia na žiadosť Holandska listom z 8. apríla 2015 predĺžila lehotu na konzultácie medzi zainteresovanými stranami v oboch námietkových konaniach týkajúcich sa uvedenej žiadosti. Konečná lehota na zmierovacie konanie bola predĺžená do 19. júna 2015.

                  (9)

                  V rámci určeného obdobia sa nedospelo k dohode. Holandsko listom z 22. februára 2017 poslalo Komisii výsledky konzultácií s Fínskom a Dánskom. Komisia by preto mala s prihliadnutím na výsledky týchto konzultácii rozhodnúť o zápise v súlade s postupom uvedeným v článku 52 ods. 3 písm. b) nariadenia (EÚ) č. 1151/2012.

                  (10)

                  Fínsko a Dánsko vo svojej odôvodnenej námietke tvrdia, že: 1. názov nie je jedinečný (znamená len cukrový sirup); 2. zhodný názov sa používa pri niekoľkých podobných výrobkoch, ktoré už existujú na dánskom, švédskom, fínskom, nemeckom a baltskom trhu; 3. vlastnosti výrobku a jeho spôsob výroby nie sú jedinečné pre tento výrobok, keďže podobné výrobky uvedené na trh v Dánsku, Fínsku a vo Švédsku majú rovnaké špecifické vlastnosti a spôsoby výroby. Fínsko sa predovšetkým domnieva, že výrobok, ako je opísaný v žiadosti, nie je možné považovať za „špeciálny“ typ sirupu, keďže aj iné výrobky ako „Suikerstroop“ sa vyrábajú zo 100 % cukrovej repy alebo cukrovej trstiny.

                  (11)

                  Okrem toho Dánsko tvrdí, že bod 3.1 špecifikácie výrobku, v ktorom sa uvádza, že sa „slová ‚tradičný holandský výrobok‘ uvedú na etikete v jazyku krajiny, v ktorej sa výrobok uvádza na trh“, by sa mal preformulovať s cieľom dosiahnuť súlad s článkom 18 ods. 3 nariadenia (EÚ) č. 1151/2012. Na druhej strane Fínsko spochybnilo používanie vymedzenia „tradičný holandský výrobok“ ako nešpecifické pre výrobok opísaný v žiadosti, keďže podobné výrobky uvedené na trh v severnej Európe možno takisto označiť za tradičné.

                  (12)

                  Fínsko následne v priebehu konzultácií s Holandskom požiadalo o vypustenie poslednej vety bodu 3.2 „Neexistujú iné výrobky s rovnakým názvom ani podobné výrobky s podobne znejúcim názvom“, pretože je nesprávna.

                  (13)

                  Komisia posúdila tvrdenia v odôvodnených námietkach a informáciách o rokovaniach medzi zainteresovanými stranami, ktoré jej boli poskytnuté, a dospela k záveru, že názov „Suikerstroop“ by sa mal zapísať do registra ako ZTŠ.

                  (14)

                  Námietky sa zakladajú na článku 21 ods. 1 písm. a) aj b) nariadenia (EÚ) č. 1151/2012.

                  (15)

                  Pokiaľ ide o nezlučiteľnosť s ustanoveniami nariadenia, boli nastolené tri otázky: 1. názov nie je jedinečný; 2. vlastnosti výrobku a jeho spôsob výroby nie sú jedinečné; 3. bod 3.1 špecifikácie výrobku nie je v súlade s článkom 18 ods. 3 nariadenia (EÚ) č. 1151/2012 v rozsahu, v akom sa v ňom odkazuje na „tradičný holandský výrobok“.

                  (16)

                  Pokiaľ ide o skutočnosť, že názov je v súlade s právnymi predpismi, je všeobecne známy a hospodársky významný pre podobné poľnohospodárske výrobky alebo potraviny, bola nastolená jedna otázka: pri niekoľkých podobných výrobkoch, ktoré už existujú na dánskom, švédskom, fínskom, nemeckom a baltskom trhu, sa používa zhodný názov.

                  (17)

                  V nariadení (EÚ) č. 1151/2012 sa nevyžaduje, aby bol názov ZTŠ špecifický. To sa požadovalo podľa článku 4 ods. 2 nariadenia Rady (ES) č. 509/2006 (3). Aj keď bola žiadosť predložená Komisii v čase platnosti nariadenia (ES) č. 509/2006, následne bola zverejnená podľa nariadenia (EÚ) č. 1151/2012, a preto sa z dôvodu neexistencie osobitných prechodných ustanovení uplatňuje nové nariadenie. V súlade s článkom 18 ods. 2 nariadenia (EÚ) č. 1151/2012 je názov oprávnený na zápis do registra ako ZTŠ, ak sa tradične používa na označovanie špecifického výrobku alebo ak identifikuje tradičný alebo špecifický charakter výrobku. V tomto prípade sa názov „Suikerstroop“ po stáročia používa na vymedzenie tohto špecifického výrobku. Identifikuje špecifický charakter výrobku, keďže ide o sirupovú tekutinu vznikajúcu počas výroby cukru z cukrovej repy alebo cukrovej trstiny. Názov je preto v súlade s požiadavkami nariadenia (EÚ) č. 1151/2012.

                  (18)

                  V nariadení (EÚ) č. 1151/2012 sa nevyžaduje, aby bol výrobok ZTŠ jedinečný alebo odlíšiteľný. Musí byť identifikovateľný a rozoznateľný. Podľa článku 18 ods. 4 nariadenia (EÚ) č. 1151/2012 sú vylúčené len tie názvy, ktoré sa vzťahujú na tvrdenia všeobecnej povahy používané pre súbor výrobkov alebo na tvrdenia stanovené v osobitných právnych predpisoch Únie. „Suikerstroop“ je jasne identifikovaný, pokiaľ ide o jeho vlastnosti a spôsob výroby. Okrem toho výrobok, na ktorý sa vzťahuje špecifikácia výrobku s názvom „Suikerstroop“, je v súlade s požiadavkami stanovenými v článku 18 ods. 1 písm. a) a b) nariadenia (EÚ) č. 1151/2012, keďže spôsob výroby zodpovedá tradičnému postupu pre tento výrobok a zložky sú tie, ktoré sa tradične používajú.

                  (19)

                  Veta v bode 3.1 špecifikácie výrobku „Po ukončení postupu podľa článku 18 ods. 3 nariadenia (EÚ) č. 1151/2012 sa slová ‚tradičný holandský výrobok“ uvedú na etikete v jazyku krajiny, v ktorej sa výrobok uvádza na trh.“ nie je v súlade s článkom 18 ods. 3 nariadenia (EÚ) č. 1151/2012. Mala by sa nahradiť touto vetou: K názvu sa pripojí tvrdenie „vyrobené podľa holandskej tradície“. Holandské orgány súhlasili, aby bola táto zmena zahrnutá do špecifikácie výrobku, ktorá sa musí znovu uverejniť na informačné účely.

                  (20)

                  Aj keď sú v iných členských štátoch na trhu výrobky podobné výrobku „Suikerstroop“ s názvom, ktorý je v úradných jazykoch týchto členských štátov považovaný za preklad, nemožno dospieť k záveru, že na trhoch týchto členských štátov sa používa „zhodný názov“ pre podobné výrobky. Názov používaný v týchto členských štátoch má síce rovnaký význam ako Suikerstroop v holandskom jazyku, ale nie zhodný s názvom „Suikerstroop“, keďže je vyjadrený v inom jazyku. Navyše názov „Suikerstroop“ nie je chránený ako taký, ale iba v spojení s tvrdením „vyrobené podľa holandskej tradície“.

                  (21)

                  Názvy výrobkov podobných výrobku uvedenému v žiadosti pre „Suikerstroop“, ktoré sa predávajú na dánskom, švédskom, fínskom, nemeckom a baltskom trhu, ktorých význam je „cukrový sirup“ a predstavujú preklad názvu „Suikerstroop“ v ich príslušných jazykoch, sa preto môžu aj naďalej používať. Nie sú zhodné s názvom „Suikerstroop“ a nemali by sa považovať za napodobňovanie ani vyvolanie mylnej predstavy o názve „Suikerstroop“, pretože k názvu „Suikerstroop“ sa po registrácii bude musieť pripojiť tvrdenie „vyrobené podľa holandskej tradície“. Ochrana tohto názvu sa preto obmedzuje na názov odkazujúci na holandskú tradíciu.

                  (22)

                  Okrem toho je zrejmé, že registrácia názvu „Suikerstroop“ nemôže brániť používaniu jednotlivých pojmov „cukrový“ alebo „sirup“, ktoré sú bežné názvy.

                  (23)

                  Holandsko a Fínsko sa takisto dohodli na vypustení poslednej vety odseku 3.2, ktorá znie: „Neexistujú iné výrobky s rovnakým názvom ani podobné výrobky s podobne znejúcim názvom.“ Táto veta by sa preto mala vypustiť zo špecifikácie výrobku, ktorá sa musí znovu uverejniť na informačné účely.

                  (24)

                  Vzhľadom na uvedené skutočnosti by sa mal názov „Suikerstroop“ zapísať do registra zaručených tradičných špecialít. Konsolidované znenie jednotného dokumentu by sa malo uverejniť na informačné účely.

                  (25)

                  Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov.

            PRIJALA TOTO NARIADENIE:
      Článok 1
      Názov „Suikerstroop“ (ZTŠ) sa zapisuje do registra.
      Názov uvedený v prvom odseku sa vzťahuje na výrobok triedy 2.3. Chlieb, zákusky, koláče, cukrovinky, čajové pečivo a iné pekárske výrobky uvedenej v prílohe XI k vykonávaciemu nariadeniu Komisie (EÚ) č. 668/2014 (4).
      Článok 2
      K názvu uvedenému v článku 1 sa pripojí tvrdenie „vyrobené podľa holandskej tradície“. Konsolidovaná špecifikácia výrobku sa nachádza v prílohe k tomuto nariadeniu.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 11. januára 2018

               Za Komisiu

               predseda

            Jean-Claude JUNCKER

         (1)  Ú. v. EÚ L 343, 14.12.2012, s. 1.

         (2)  Ú. v. EÚ C 187, 19.6.2014, s. 9.

         (3)  Nariadenie Rady (ES) č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín (Ú. v. EÚ L 93, 31.3.2006, s. 1).

         (4)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).

         PRÍLOHA

            ŽIADOSŤ O ZÁPIS ZARUČENEJ TRADIČNEJ ŠPECIALITY DO REGISTRA

         Nariadenie (ES) č. 509/2006 o zaručených tradičných špecialitách z poľnohospodárskych výrobkov a potravín (*1)

            „SUIKERSTROOP“

            EC č.: NL-TSG-0007-01203 – 27.1.2014

         1.   NÁZOV A ADRESA ŽIADAJÚCEJ SKUPINY

                     Názov

                     :

                     Kenniscentrum suiker & voeding

                     Adresa

                     :

                     Amsterdamsestraatweg 39a, 3744 MA BAARN

                     Telefón

                     :

                     +31 (0)35 – 5433455

                     Fax

                     :

                     +31 (0)35 – 5426626

                     E-mail

                     :

                     info@kenniscentrumsuiker.nl

               2.   ČLENSKÝ ŠTÁT ALEBO TRETIA KRAJINA
         Holandsko
         3.   ŠPECIFIKÁCIA VÝROBKU
         3.1.   Názov (názvy) na zápis do registra [článok 2 nariadenia Komisie (ES) č. 1216/2007
             (1)
            ]

         „Suikerstroop“
         K názvu sa pripojí infomácia „vyrobené podľa holandskej tradície“.
         3.2.   Ide o názov, ktorý

                     ☒

                     je špecifický sám osebe,

                     ☐

                     vyjadruje špecifický charakter poľnohospodárskeho výrobku alebo potraviny.

               Výrobok nesie tento názov po stáročia. „Suikerstroop“ [melasa] sa získava počas výroby cukru. V článku 12 nariadenia z roku 1977 o cukre a sirupe (zákon o tovare) sa stanovuje, že: „Názov ‚suikerstroop‘, ktorému v prípade potreby predchádza názov rastliny, z ktorej sa výrobok vyrába, musí a môže byť použitý výhradne na opísanie sirupovej tekutiny získanej z cukroviny rastliny, z ktorej sa výrobok vyrába po extrakcii cukrových kryštálov…“.
         3.3.   Žiada sa o výhradu názvu podľa článku 13 ods. 2 nariadenia (ES) č. 509/2006

                     ☒

                     Zápis do registra s výhradou názvu

                     ☐

                     Zápis do registra bez výhrady názvu

               3.4.   Druh výrobku

         Trieda 2.3: Cukrárske výrobky, chlieb, zákusky, koláče, keksy a ostatné pekárske výrobky
         3.5.   Opis poľnohospodárskeho výrobku alebo potraviny, na ktoré sa vzťahuje názov podľa bodu 3.1 [článok 3 ods. 1 nariadenia (ES) č. 1216/2007]

         „Suikerstroop“ je sirupová tekutina získaná z cukroviny z cukrovej repy alebo cukrovej trstiny, z ktorých sa výrobok vyrába po extrakcii cukrových kryštálov. Táto tekutina má obsah extraktu minimálne 80 %, obsah popoloviny maximálne 4,0 % a zdanlivú čistotu najmenej 73 %. Vysoký obsah sušiny výrobku v kombinácii s vysokou koncentráciou cukru (viac než 60 g na 100 g) znamená, že výrobok má dlhý čas použiteľnosti. Cukor zabezpečuje nízku prítomnosť „voľnej vody“, čo znamená, že sa nemôžu rozvíjať mikroorganizmy.
         Výrobok má tieto špecifické vlastnosti:

                     Farba

                     Brix (2)

                     Celkový obsah cukrov

                     „Suikerstroop“

                     2 000  – 30 000  IU (3)

                     min. 79°

                     min. 70 %

            Fyzikálne vlastnosti

         „Suikerstroop“ je lepkavá, hustá, viskózna, tmavohnedá, sirupová tekutina. Obsahuje veľké množstvo cukru (najmenej 70 %).

            Chemické vlastnosti

         „Suikerstroop“ má zdanlivú čistotu najmenej 73 %. Obsah extraktu by mal byť najmenej 80 % a obsah popoloviny „suikerstroop“ nesmie byť vyšší ako 4 %.

            Organoleptické vlastnosti

         „Suikerstroop“ má sladko-slanú a horkastú chuť. Sladkosť je spôsobená vysokým obsahom cukru a slanosť minerálmi a inými (rozpustnými) zložkami z cukrovej repy alebo cukrovej trstiny, ktoré sa nachádzajú v sirupe v dôsledku výrobného procesu.
         3.6.   Opis výrobného postupu, na ktorý sa vzťahuje názov uvedený v bode 3.1

         Surovinou pre „suikerstroop“ je sirupová tekutina vznikajúca počas výroby cukru z cukrovej repy alebo cukrovej trstiny po extrakcii cukrových kryštálov.
         Pri výrobe kryštálového cukru proces extrakcie zahŕňa rozpustenie cukrov z cukrovej repy alebo cukrovej trstiny vo vode. Iné – vo vode rozpustné – zložky („necukry“) z cukrovej repy alebo cukrovej trstiny sa tiež rozpustia.
         Tento extrakt sa čistí, redukuje a kryštalizuje. Keď takto získaný roztok cukru vykryštalizuje, extrahujú sa cukrové kryštály. „Necukry“ ostávajú vo zvyšnom roztoku cukru, ktorý sa tiež nazýva materský roztok (alebo sirup či odtokový sirup). Materský roztok stále obsahuje množstvo rozpusteného cukru (približne 85 %). S cieľom umožniť, aby zvyšný rozpustený cukor vykryštalizoval, sa materský roztok redukuje druhýkrát, kým sa opäť nezačnú tvoriť cukrové kryštály. Tieto kryštály sa ešte raz extrahujú. Zvyšný sirup sa nazýva B-sirup a obsahuje približne 75 % cukru (na základe sušiny) a pomerne vyššie úrovne necukrov. B-sirup je surovina, ktorá sa používa na výrobu „suikerstroop“.
         B-sirup sa plní do zmiešavacej nádrže na odstránenie nečistôt. Surovina sa spracúva aktívnym uhlím, ktoré pohlcuje nečistoty, ktoré sa odstraňujú filtráciou spolu s uhlíkom. Získaný čistený B-sirup je hlavnou zložkou „suikerstroop“. K tomuto čistenému B-sirupu sa pridáva roztok cukru (roztok cukru vo vode) a/alebo invertný cukor (sirup), aby sa dodržali vlastnosti uvedené v bode 3.5. Invertný cukor (sirup) je sirup získaný delením cukru (sacharózy) na glukózu a fruktózu. Čistený (B-)sirup, roztok cukru a/alebo invertný cukor (sirup) sa zmiešajú a vytvoria homogénnu zmes.
         S cieľom získať „suikerstroop“ so zložením opísaným v bode 3.5 sa táto homogénna, sirupová zmes odparí vo vákuu, kým sa nedosiahne požadovaná hodnota brix (najmenej 79°).
         Sirup sa uskladňuje v skladovacích nádržiach, z ktorých sa nalieva do rôznych druhov obalov.
         3.7.   Špecifický charakter poľnohospodárskeho výrobku alebo potraviny

         Špecifický charakter „suikerstroop“ možno pripísať skutočnosti, že jeho vlastnosti sa výrazne odlišujú od iných druhov sirupu, ako sú jablčný sirup alebo hruškový sirup, ale aj od melasy, pokiaľ ide o tieto vlastnosti:

            Surovina

         „Suikerstroop“ sa líši tým, že sirup sa stopercentne získava z cukrovej repy/trstiny.

            Zloženie cukru

         Keďže sirup sa stopercentne získava z cukrovej repy/trstiny, takmer vôbec neobsahuje iné uhľovodíky než sacharózu a invertný cukor. Obsah cukru je najmenej 70 % (pozri tiež vlastnosti uvedené v bode 3.5). Tým sa sirup odlišuje aj od melasy, ktorej obsah cukru je nižší ako 68 %.

            Chuť

         „Necukry“ v surovine dodávajú „suikerstroop“ slanú chuť s horkastou príchuťou. V spojení s vysokým obsahom cukru sa dosiahne sladko-slaná chuť a aróma, ktoré sú jedinečné v porovnaní s inými druhmi sirupu.
         3.8.   Tradičný charakter poľnohospodárskeho výrobku alebo potraviny

         Žiadosť o zápis do registra vychádza zo skutočnosti, že výrobok charakterizuje tradičný spôsob výroby a tradičné zloženie.

            Tradičný spôsob výroby

         Hoci sa kedysi dávno (od začiatku 17. storočia) „suikerstroop“ zvykol vyrábať ručne, jeho továrenská výroba sa začala od roku 1908. Priemyselný výrobný postup sa doteraz nezmenil, výrobný proces sa však zlepšil, zefektívnil a väčšmi zmechanizoval. Továrne (založené na začiatku 20. storočia, všetky okolo roku 1910) sú doteraz v prevádzke, len ich vnútorné zariadenie sa zmodernizovalo s ohľadom na technologický pokrok.

            17., 18. a 19. storočie

         Podľa tradície je „suikerstroop“ vedľajší produkt rafinácie cukru. J. H. Reisig v diele De Suikerraffinadeur (Rafinér cukru) z roku 1783 opisuje, ako sa sirup zachytával v odkvapkávacích nádobách počas výroby homolí cukru. Počas procesu kryštalizácie sa (viskózna) čistená cukrovina liala do foriem na homole cukru. Formy sa potom postavili na niekoľko dní na odkvapkávacie nádoby. Nahromadený sirup sa nazýval „nezakrytý“ sirup. Homole sa potom zakryli vlhkou hrnčiarskou hlinou (na podpor procesu kryštalizácie a zabránenie rozpúšťaniu) a položili späť na nádoby. Voda sa pozvoľne liala navrch a pomaly stekala cez homoľu. Takto vyrobený sirup sa nazýval „zakrytý“ sirup. Prikrývka (vysušená hlina) sa potom odstránila a homole cukru sa nechali stáť niekoľko dní. Potom sa zakryli vrstvou tenšej hliny, umiestnili späť na sirupové nádoby a liala sa na ne voda. Takto získaný sirup sa nazýval sirup naloop (konečný odtokový sirup, ktorý je najčistejší).

            20. storočie a súčasnosť

         Keďže pokrok v oblasti technológií (industrializácia) vyústil do zvýšenia množstva kryštálového cukru, ktoré je možné získať počas výrobného procesu, melasa (t. j. sirup) obsahuje viac „necukrov“ a menej cukru (celkový obsah cukru menej než 68 %, zdanlivá čistota menej než 73 %). V dôsledku nahromadenia nečistôt (z dôvodu účinnosti priemyselného výrobného procesu) sa chuť sirupu značne líši, je omnoho slanšia než konečný odtokový sirup v minulosti (posledný sirup získaný manuálnym výrobným procesom). Keďže však bol po „suikerstroop“ stále dopyt, začal sa špecificky vyrábať. Výrobný proces sa vyvinul okolo roku 1900 (pozri opis v bode 3.6) a v roku 1908 sa tento výrobok začal vyrábať spôsobom, ktorý sa používa dodnes.
         Prehľad výrobného postupu v roku 1908 a v súčasnosti:

                     Výrobný postup (ako je opísaný v bode 3.6)

                     1908

                     V súčasnosti

                     B-sirup získaný z výroby cukru z cukrovej trstiny alebo cukrovej repy tvorí surovinu

                     X

                     X

                     Čistenie B-sirupu použitím aktívneho uhlia

                     X

                     X

                     Roztok cukru a/alebo invertný cukrový sirup sa pridáva v súlade s receptom

                     X

                     X

                     Miešanie, kým nevznikne homogénna zmes

                     X

                     X

                     Zohrievanie a odparovanie na získanie požadovanej sušiny

                     X

                     X

            Tradičné zloženie

         „Suikerstroop“ je tradične zložený z uhľovodíkovej sacharózy a invertného cukru, ktoré sa získavajú z cukrovej trstiny alebo cukrovej repy.
         Zloženie „suikerstroop“ vyrábaného v súčasnosti, na ktorý sa vzťahujú požiadavky uvedené v bode 3.9, je rovnaké ako zloženie stanovené v nariadení o cukre a sirupe (zákon o tovare) (1977).
         V nariadení o cukre a sirupe z roku 1977 (zákon o tovare) sa opisuje zloženie sirupovej tekutiny získanej z cukroviny rastliny, z ktorej sa výrobok vyrába po extrakcii cukrových kryštálov. Okrem toho obsah extraktu musel byť najmenej 80 % a zdanlivá čistota 73 %. Maximálny obsah popoloviny bol stanovený na 4,0 %. Základné vlastnosti v súvislosti so zložením sa nezmenili a zodpovedajú požiadavkám na zloženie súčasného „suikerstroop“ uvedeným v bode 3.5.

            Tradičné použitie

         „Suikerstroop“ je často používanou prísadou v tradičných jedlách. Zo série kníh Streekgerechten en wetenswaardigheden (Miestne jedlá a zaujímavé podrobnosti), Jo van Lamoen, 1987 – 1988, vyplýva, že „suikerstroop“ sa používa v mnohých miestnych jedlách, ako sú Groningse kruidkoek, hnedá fazuľa s jablkami, Limburgse zoervleisj, Drentse proemenkreuze a Zeeuwse boterbabbelaars. C. J. Wannée v 6. vydaní kuchárskej knihy Het kookboek van de Amsterdamse huishoudschool (Kuchárka Amsterdamskej školy rodinnej prípravy) z roku 1910 tiež uvádza mnoho receptov, v ktorých sa používa „suikerstroop“. Wannée, šieste vydanie z roku 1910. K príkladom patria boluskoek a stroopmoppen, a stroopsaus (omáčka zo „suikerstroop“) bola odporúčanou prílohou k mnohým jedlám, lebo „tradičné“ holandské recepty často neboli práve najchutnejšie.
         3.9.   Minimálne požiadavky a postupy kontroly špecifického charakteru

         Špecifické vlastnosti „suikerstroop“ možno preveriť na základe týchto merateľných minimálnych požiadaviek, ktoré musia spĺňať vlastnosti sirupu uvedené v bode 3.5. (farba, hodnota brix a celkový obsah cukrov). Výrobca kontroluje v každej výrobnej sérii (počas každého výrobného cyklu), či sú splnené požiadavky.
         Holandský úrad pre bezpečnosť potravín a spotrebiteľských výrobkov (NVWA) to overuje prostredníctvom monitorovania kontrol. NVWA vykonáva administratívne kontroly na mieste u výrobcov aspoň raz za rok, pričom overuje uložené údaje týkajúce sa farby, hodnoty brix a celkového obsahu cukru (výrobca tieto údaje zisťuje pri každej výrobnej sérii a digitálne ich ukladá).
         4.   ÚRADY ALEBO ORGÁNY OVERUJÚCE DODRŽIAVANIE ŠPECIFIKÁCIE VÝROBKU
         4.1.   Názov a adresa

                     Názov

                     :

                     Nederlandse Voedsel en Waren Autoriteit

                     Adresa

                     :

                     Catharijnesingel 59, 3511 GG UTRECHT

                     Telefón

                     :

                     +31– 088- 223 33 33

                     E-mail

                     :

                     info@vwa.nl

                     ☒

                     Verejné

                     ☐

                     Súkromné

               4.2.   Osobitné úlohy úradu alebo orgánu

         Holandský úrad pre bezpečnosť potravín a spotrebiteľských výrobkov je zodpovedný za overovanie dodržiavania požiadaviek ustanovených v špecifikácii výrobku „suikerstroop“.

            (*1)  Nahradené nariadením (EÚ) č. 1151/2012 o systémoch kvality pre poľnohospodárske výrobky a potraviny.

            (1)  Nariadenie Komisie (ES) č. 1216/2007 z 18. októbra 2007, ktorým sa ustanovujú podrobné pravidlá implementácie nariadenia Rady (ES) č. 509/2006 o zaručených tradičných špecialitách z poľnohospodárskych výrobkov a potravín (Ú. v. EÚ L 275, 19.10.2007, s. 3).

            (2)  Miera koncentrácie rozpustených tuhých látok (v tomto prípade cukru) vo vodnom roztoku stanovená použitím refraktometra.

            (3)  Jednotky ICUMSA (Medzinárodná komisia pre jednotné metódy analýzy cukru). Čím vyššie IU, tým je farba tmavšia.
         Je to nepriama miera čistoty.


title: Vykonávacie nariadenie Rady (EÚ) 2018/53 z 12. januára 2018, ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike

text:
               13.1.2018

               SK

               Úradný vestník Európskej únie

               L 10/1

         VYKONÁVACIE NARIADENIE RADY (EÚ) 2018/53
   z 12. januára 2018,
   ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2017/1509 z 30. augusta 2017 o reštriktívnych opatreniach voči Kórejskej ľudovodemokratickej republike a o zrušení nariadenia (ES) č. 329/2007 (1), a najmä na jeho článok 47 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 30. augusta 2017 prijala nariadenie (EÚ) 2017/1509.

               (2)

               Výbor Bezpečnostnej rady Organizácie Spojených národov (BR OSN) zriadený podľa rezolúcie BR OSN č. 1718 (2006) označil 28. decembra 2017 štyri plavidlá podľa bodu 6 rezolúcie BR OSN č. 2375(2017).

               (3)

               Príloha XIV k nariadeniu (EÚ) 2017/1509 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha XIV k nariadeniu (EÚ) 2017/1509 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. januára 2018

            Za Radu

            predsedníčka

         E. KRALEVA

      (1)  Ú. v. EÚ L 224, 31.8.2017, s. 1.

      PRÍLOHA
      Do zoznamu plavidiel, na ktoré sa vzťahujú reštriktívne opatrenia, uvedeného v prílohe XIV k nariadeniu (EÚ) 2017/1509 sa dopĺňajú tieto plavidlá:

                  „5.

                     Názov: BILLIONS NO. 18
                  Doplňujúce informácie
                  Medzinárodná námorná organizácia: 9191773

                  6.

                     Názov: UL JI BONG 6
                  Doplňujúce informácie
                  Medzinárodná námorná organizácia: 9114555

                  7.

                     Názov: RUNG RA 2
                  Doplňujúce informácie
                  Medzinárodná námorná organizácia: 9020534

                  8.

                     Názov: RYE SONG GANG 1
                  Doplňujúce informácie
                  Medzinárodná námorná organizácia: 7389704“.


title: Vykonávacie nariadenie Komisie (EÚ) 2018/55 z 9. januára 2018, ktorým sa mení vykonávacie nariadenie (EÚ) 2015/1998, pokiaľ ide o doplnenie Singapurskej republiky medzi tretie krajiny, ktoré sa uznávajú ako uplatňujúce bezpečnostné normy rovnocenné so spoločnými základnými normami bezpečnostnej ochrany civilného letectva (Text s významom pre EHP )

text:
               13.1.2018

               SK

               Úradný vestník Európskej únie

               L 10/5

         VYKONÁVACIE NARIADENIE KOMISIE (EÚ) 2018/55
   z 9. januára 2018,
   ktorým sa mení vykonávacie nariadenie (EÚ) 2015/1998, pokiaľ ide o doplnenie Singapurskej republiky medzi tretie krajiny, ktoré sa uznávajú ako uplatňujúce bezpečnostné normy rovnocenné so spoločnými základnými normami bezpečnostnej ochrany civilného letectva
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 3,
   keďže:

               (1)

               V prílohe k vykonávaciemu nariadeniu Komisie (EÚ) 2015/1998 (2) sa uvádza zoznam tretích krajín uznaných za krajiny uplatňujúce bezpečnostné normy rovnocenné so spoločnými základnými normami bezpečnostnej ochrany civilného letectva pred činmi protiprávneho zasahovania, ktoré ohrozujú bezpečnosť civilného letectva.

               (2)

               Komisia overila, že aj Singapurská republika spĺňa kritériá na uznanie rovnocennosti s normami bezpečnostnej ochrany tretích krajín stanovené v časti E prílohy k nariadeniu Komisie (ES) č. 272/2009 (3).

               (3)

               Vykonávacie nariadenie (EÚ) 2015/1998 by sa preto malo zodpovedajúcim spôsobom zmeniť.

               (4)

               Mala by sa poskytnúť primeraná lehota, kým sa toto nariadenie začne uplatňovať, keďže si to môže vyžadovať zmeny vo fungovaní a/alebo infraštruktúre letísk.

               (5)

               Opatrenia stanovené v tomto nariadení sú v súlade so stanoviskom Výboru pre bezpečnostnú ochranu civilného letectva,

         PRIJALA TOTO NARIADENIE:
   Článok 1
   Príloha k vykonávaciemu nariadeniu (EÚ) 2015/1998 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 6. februára 2018.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. januára 2018

            Za Komisiu

            v mene predsedu

         Violeta BULC

            členka Komisie

      (1)  Ú. v. EÚ L 97, 9.4.2008, s. 72.

      (2)  Ú. v. EÚ L 299, 14.11.2015, s. 1.

      (3)  Nariadenie Komisie (ES) č. 272/2009 z 2. apríla 2009, ktorým sa dopĺňajú spoločné základné normy bezpečnostnej ochrany civilného letectva stanovené v prílohe k nariadeniu Európskeho parlamentu a Rady (ES) č. 300/2008 (Ú. v. EÚ L 91, 3.4.2009, s. 7).

      PRÍLOHA
      Príloha k vykonávaciemu nariadeniu (EÚ) 2015/198 sa mení takto:

                  1.

                  V kapitole 3 sa dodatok 3-B nahrádza takto:

                     „DODATOK 3-B

                  BEZPEČNOSTNÁ OCHRANA LIETADLA

                     TRETIE KRAJINY, AKO AJ INÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI BEZPEČNOSTNEJ OCHRANY CIVILNÉHO LETECTVA

                  Vzhľadom na bezpečnostnú ochranu lietadla sa za krajiny uplatňujúce normy bezpečnostnej ochrany rovnocenné so spoločnými základnými normami bezpečnostnej ochrany civilného letectva uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy:

                                 Kanada

                                 Faerské ostrovy, pokiaľ ide o letisko Vagar

                                 Grónsko, pokiaľ ide o letisko Kangerlussuaq

                                 Guernsey

                                 Ostrov Man

                                 Jersey

                                 Čierna Hora

                                 Singapurská republika, pokiaľ ide o letisko Changi v Singapure

                                 Spojené štáty americké

                        V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami Únie, ihneď o tejto skutočnosti informuje príslušné orgány členských štátov.
                  V prípade, že Komisia získa informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov.“

                  2.

                  V kapitole 4 sa dodatok 4-B nahrádza takto:

                     „DODATOK 4-B

                  CESTUJÚCI A PRÍRUČNÁ BATOŽINA

                     TRETIE KRAJINY, AKO AJ INÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI BEZPEČNOSTNEJ OCHRANY CIVILNÉHO LETECTVA

                  V prípade cestujúcich a príručnej batožiny sa za krajiny uplatňujúce normy bezpečnostnej ochrany rovnocenné so spoločnými základnými normami bezpečnostnej ochrany civilného letectva uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy:

                                 Kanada

                                 Faerské ostrovy, pokiaľ ide o letisko Vagar

                                 Grónsko, pokiaľ ide o letisko Kangerlussuaq

                                 Guernsey

                                 Ostrov Man

                                 Jersey

                                 Čierna Hora

                                 Singapurská republika, pokiaľ ide o letisko Changi v Singapure

                                 Spojené štáty americké

                        V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami bezpečnostnej ochrany letectva Únie, bezodkladne o tejto skutočnosti informuje príslušné orgány členských štátov.
                  V prípade, že Komisia získa informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov.“

                  3.

                  V kapitole 5 sa dodatok 5-A nahrádza takto:

                     „DODATOK 5-A

                  PODANÁ BATOŽINA

                     TRETIE KRAJINY, AKO AJ INÉ KRAJINY A ÚZEMIA, NA KTORÉ SA V SÚLADE S ČLÁNKOM 355 ZMLUVY O FUNGOVANÍ EURÓPSKEJ ÚNIE NEVZŤAHUJE HLAVA VI TRETEJ ČASTI UVEDENEJ ZMLUVY, KTORÉ SÚ UZNANÉ ZA KRAJINY UPLATŇUJÚCE NORMY BEZPEČNOSTNEJ OCHRANY ROVNOCENNÉ SO SPOLOČNÝMI ZÁKLADNÝMI NORMAMI BEZPEČNOSTNEJ OCHRANY CIVILNÉHO LETECTVA

                  Vzhľadom na podanú batožinu sa za krajiny uplatňujúce normy bezpečnostnej ochrany rovnocenné so spoločnými základnými normami bezpečnostnej ochrany civilného letectva uznávajú tieto tretie krajiny, ako aj iné krajiny a územia, na ktoré sa v súlade s článkom 355 Zmluvy o fungovaní Európskej únie nevzťahuje hlava VI tretej časti uvedenej zmluvy:

                                 Kanada

                                 Faerské ostrovy, pokiaľ ide o letisko Vagar

                                 Grónsko, pokiaľ ide o letisko Kangerlussuaq

                                 Guernsey

                                 Ostrov Man

                                 Jersey

                                 Čierna Hora

                                 Singapurská republika, pokiaľ ide o letisko Changi v Singapure

                                 Spojené štáty americké

                        V prípade, že Komisia získa informácie, podľa ktorých normy bezpečnostnej ochrany uplatňované príslušnou treťou alebo inou krajinou, prípadne iným príslušným územím, ktoré majú výrazný vplyv na celkovú úroveň bezpečnostnej ochrany letectva v Únii, prestali byť rovnocenné so spoločnými základnými normami bezpečnostnej ochrany letectva Únie, bezodkladne o tejto skutočnosti informuje príslušné orgány členských štátov.
                  V prípade, že Komisia získa informácie o opatreniach (vrátane kompenzačných opatrení), ktorými sa potvrdí, že došlo k obnoveniu rovnocennosti relevantných noriem bezpečnostnej ochrany letectva uplatňovaných príslušnou treťou alebo inou krajinou, prípadne príslušným územím, bezodkladne o tejto skutočnosti informuje príslušné orgány členských štátov.“


title: Vykonávacie nariadenie Komisie (EÚ) 2018/56 z 12. januára 2018, ktorým sa mení vykonávacie nariadenie (EÚ) č. 908/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť

text:
                  13.1.2018

                  SK

                  Úradný vestník Európskej únie

                  L 10/9

            VYKONÁVACIE NARIADENIE KOMISIE (EÚ) 2018/56
      z 12. januára 2018,
      ktorým sa mení vykonávacie nariadenie (EÚ) č. 908/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 9 ods. 2, článok 36 ods. 6, článok 53 ods. 1, článok 57 ods. 2, články 104 a 114,
      keďže:

                  (1)

                  Certifikačný orgán v súlade s článkom 7 ods. 3 vykonávacieho nariadenia Komisie (EÚ) č. 908/2014 (2) môže pri vykonávaní testovania vecnej správnosti využiť prístup integrovanej vzorky. Na základe skúseností s vykonávaním uvedeného článku počas prvých dvoch rokov je vhodné objasniť prístup integrovanej vzorky v rámci sledovania rozmanitých cieľov auditu podľa článku 9 nariadenia (EÚ) č. 1306/2013.

                  (2)

                  V článku 41 nariadenia Európskeho parlamentu a Rady (EÚ) č. 1303/2013 (3) sa stanovujú hraničná hodnota na každé vyhlásenie o výdavkoch platobných agentúr obsahujúce žiadosti o platbu v súvislosti s finančným nástrojom na 25 % celkovej sumy programových príspevkov viazaných na finančný nástroj. V článku 22 ods. 1 písm. a) vykonávacieho nariadenia (EÚ) č. 908/2014 sa stanovuje, že platobná agentúra má vo svojich štvrťročných vyhláseniach špecifikovať sumu oprávnených verejných výdavkov, ktorú naozaj vyplatila v priebehu každého štvrťroka v súlade s odsekom 2 uvedeného článku. Sumy, ktoré platobná agentúra vyplatila v rámci finančných nástrojov, by sa mali vykázať Komisii pri dodržaní 25 % hraničnej hodnoty a za predpokladu dosiahnutia zodpovedajúceho čiastkového cieľa. Prvé vyhlásenie adresované Komisii s dodržanou 25 % hraničnou hodnotou sa má iniciovať pri podpísaní dohody o financovaní a následnej platbe do finančného nástroja. Následné tranže sa Komisii majú nahlásiť pri dosiahnutí zodpovedajúcej miery uhrádzania v súlade s článkom 41 nariadenia (EÚ) č. 1303/2013. V prípade Európskeho poľnohospodárskeho fondu pre rozvoj vidieka (EPFRV) to znamená, že platobná agentúra môže vo vyhlásení vykázať len 25 % celkového plánovaného príspevku za štvrťrok. Preto podľa všetkého pravidlá stanovené v článku 22 ods. 1 a 2 vykonávacieho nariadenia (EÚ) č. 908/2014 nie sú vhodné vzhľadom na spôsob, akým sa majú riadiť finančné nástroje medzi členskými štátmi a Komisiou podľa nariadenia (EÚ) č. 1303/2013 a je potrebné zmeniť ich zodpovedajúcim spôsobom.

                  (3)

                  Zo skúseností vyplýva, že na zmiernenie administratívnej záťaže členských štátov pri vymáhaní pohľadávok by sa mala stanoviť prahová hodnota na nevymáhanie úrokov.

                  (4)

                  V článku 30 ods. 2 vykonávacieho nariadenia (EÚ) č. 908/2014 sa stanovuje, že dokumenty a účtovné údaje použité na účely schválenia účtovných závierok sa majú Komisii zasielať v tlačenej podobe spoločne s elektronickou kópiou. V záujme zmiernenia administratívnej záťaže členských štátov a Komisie a na zjednodušenie analýzy dokumentov a zníženie rizika nezrovnalostí v použitých údajoch by členské štáty mali mať povinnosť predkladať len elektronické dokumenty opatrené elektronickým podpisom. Uvedená požiadavka by sa mala premietnuť aj do znenia manažérskeho vyhlásenia staveného v prílohe I k predmetnému vykonávaciemu nariadeniu. S cieľom predísť omeškaniam pri predkladaní dokumentov v prípade technických problémov súvisiacich s elektronickým podpisom by malo byť možné počas prvého roka uplatňovania novej požiadavky umožniť predkladanie podpísaných dokumentov v elektronickej podobe.

                  (5)

                  Podľa článku 31 ods. 1 vykonávacieho nariadenia (EÚ) č. 908/2014 forma a obsah účtovných údajov uvedených v článku 30 ods. 1 písm. c) uvedeného vykonávacieho nariadenia a spôsob ich postupovania Komisii sú stanovené vo vykonávacom nariadení Komisie (EÚ) 2017/1758 (4). Zo skúseností vyplýva, že formu a obsah účtovných údajov je potrebné každý rok meniť, s čím súvisí príslušná administratívna záťaž a riziko oneskorenia. V záujme zjednodušenia a umožnenia včasného stanovenia súvisiacich technických špecifikácií je preto vhodné povoliť, aby od rozpočtového roka 2019 vzory a súvisiace technické špecifikácie týkajúce sa účtovných údajov poskytovala a aktualizovala Komisia, a to po upovedomení Výboru pre poľnohospodárske fondy a pred začiatkom každého rozpočtového roka. Takisto je vhodné stanoviť všeobecné požiadavky na predmetné technické špecifikácie.

                  (6)

                  V článku 34 ods. 2 vykonávacieho nariadenia (EÚ) č. 908/2014 sa stanovuje, že ak sa Komisia domnieva, že výdavky nevznikli v súlade s pravidlami Únie, má zistenia oznámiť dotknutému členskému štátu a vo svojom oznámení má takisto určiť dátum uskutočnenia bilaterálneho stretnutia do štyroch mesiacov od uplynutia lehoty, ktorú má členský štát na poskytnutie odpovede. Počas tejto lehoty sa musia uskutočniť určité administratívne úkony, ako je preklad odpovede členského štátu, analýza prvkov, ktoré členský štát predložil, zo strany Komisie, príprava pozvánky na bilaterálne stretnutie v úradnom jazyku členského štátu a príprava stretnutia. Zo skúseností z uplynulých dvoch rokov vyplýva, že vo väčšine prípadov je štvormesačná lehota príliš krátka na to, aby stretnutia boli efektívne. V záujme umožnenia lepšej prípravy bilaterálnych stretnutí by sa lehota do uskutočnenia stretnutí mala predĺžiť na päť mesiacov. Takéto predĺženie lehoty sa bude uplatňovať len v prípade preskúmaní, pri ktorých sa súvisiace oznámenie podľa článku 34 ods. 2 ešte nezaslalo v čase nadobudnutia účinnosti tohto nariadenia, aby sa predišlo narušeniam prebiehajúcich preskúmaní.

                  (7)

                  V článku 34 ods. 3 treťom pododseku vykonávacieho nariadenia (EÚ) č. 908/2014 sa Komisii ukladá povinnosť oznámiť svoje závery členskému štátu do šiestich mesiacov od zaslania zápisnice z bilaterálneho stretnutia. Lehota sa špecifikuje len vo vzťahu k zápisnici z bilaterálneho stretnutia, čo znamená že bilaterálne stretnutie sa uskutočnilo. V predmetnom vykonávacom nariadení sa výslovne nestanovuje lehota na zaslanie oznámenia v prípade, že členský štát dospel k záveru, že bilaterálne stretnutie nie je potrebné. Uvedené ustanovenie by sa preto v tomto ohľade malo objasniť a mal by sa stanoviť začiatok šesťmesačného obdobia, keď bilaterálne stretnutie nebolo potrebné.

                  (8)

                  V článku 34 ods. 9 vykonávacieho nariadenia (EÚ) č. 908/2014 sa stanovuje, že v náležite opodstatnených prípadoch možno predĺžiť lehotu uvedenú v odsekoch 3, 4 a 5 uvedeného článku. V článku 34 ods. 2 uvedeného vykonávacieho nariadenia sa stanovuje lehota na uskutočnenie bilaterálneho stretnutia, pričom sa môže stať, že v náležite opodstatnených prípadoch je potrebné danú lehotu predĺžiť. Článok 34 ods. 9 uvedeného nariadenia by sa preto mal zodpovedajúcim spôsobom zmeniť.

                  (9)

                  Podľa článku 111 ods. 1 nariadenia (EÚ) č. 1306/2013 sú členské štáty povinné zverejňovať informácie o prijímateľoch prostriedkov z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), okrem iného vrátane objemu platby prijatej na každé opatrenie financované z týchto fondov v predmetnom rozpočtovom roku a povahy a opisu každého opatrenia. V článku 57 vykonávacieho nariadenia Komisie (EÚ) č. 908/2014 sa špecifikujú ďalšie podrobné informácie, ktoré sa majú zverejniť v súvislosti s týmito opatreniami a odkazuje sa na prílohu XIII k uvedenému vykonávaciemu nariadeniu, ktorá obsahuje zoznam príslušných opatrení.

                  (10)

                  Príloha XIII k vykonávaciemu nariadeniu (EÚ) č. 908/2014 by sa mala zmeniť s cieľom zohľadniť skutočnosť, že do uvedenej prílohy by sa mali začleniť aj výnimočné opatrenia potrebné na riešenie situácie na trhu na základe článku 220 ods. 1 a článku 221 ods. 1 a 2 nariadenia Európskeho parlamentu a Rady (EÚ) č. 1308/2013 (5). Tieto výnimočné opatrenia sa považujú za opatrenia na podporu poľnohospodárskych trhov v súlade s článkom 4 ods. 1 písm. a) nariadenia (EÚ) č. 1306/2013. Preto je vhodné zmeniť bod 10 prílohy XIII k vykonávaciemu nariadeniu (EÚ) č. 908/2014. Navyše pomoc v sektore priadky morušovej uvedená v bode 3 v zozname v uvedenej prílohe už nie je viac uplatniteľná vzhľadom na skutočnosť, že článok 111 nariadenia Rady (ES) č. 1234/2007 (6) sa zrušil nariadením (EÚ) č. 1308/2013 s účinkom od 1. januára 2014 a že všetky súvisiace finančné záväzky a platby prijímateľom sa skončili. Pomoc v sektore priadky morušovej by sa preto mala z daného zoznamu vypustiť.

                  (11)

                  Vykonávacie nariadenie (EÚ) č. 908/2014 by sa preto malo zodpovedajúcim spôsobom zmeniť.

                  (12)

                  Opatrenia stanovené v tomto nariadení sú v súlade so stanoviskom Výboru pre poľnohospodárske fondy,

            PRIJALA TOTO NARIADENIE:
      Článok 1
      Vykonávacie nariadenie (EÚ) č. 908/2014 sa mení takto:

                  1.

                  V článku 7 ods. 3 sa štvrtá veta nahrádza takto:
                  „Pokiaľ ide o testovanie vecnej správnosti vrátane metód výberu vzorky, certifikačné orgány môžu využiť dvojúčelové testovanie medzi cieľmi auditu.“

                  2.

                  V článku 22 ods. 2 sa dopĺňa tento tretí pododsek:
                  „Pokiaľ ide o finančné nástroje vytvorené v súlade s článkom 38 ods. 1 písm. b) nariadenia (EÚ) č. 1303/2013, výdavky sa vykazujú za referenčné obdobia uvedené v prvom pododseku, keď sú splnené podmienky vzťahujúce sa na každú ďalšiu žiadosť o priebežné platby stanovené v článku 41 ods. 1 uvedeného nariadenia.“

                  3.

                  V článku 27 ods. 1 sa dopĺňa táto veta:
                  „Členské štáty sa môžu rozhodnúť nevymáhať úroky, keď suma úroku nepresahuje 5 EUR.“

                  4.

                  V článku 30 sa odsek 2 nahrádza takto:
                  „2.   Dokumenty a účtovné údaje uvedené v odseku 1 sa zasielajú Komisii najneskôr do 15. februára roku nasledujúceho po ukončení rozpočtového roku, ktorého sa týkajú. Dokumenty uvedené v písmenách a), b) a d) uvedeného odseku sa predkladajú v elektronickej podobe vo formáte a za podmienok stanovených Komisiou podľa článku 24.
                  Uvedené dokumenty musia byť opatrené povinným elektronickým podpisom v zmysle nariadenia Európskeho parlamentu a Rady (EÚ) č. 910/2014 (*1). V prípade dokumentov vzťahujúcich sa na rozpočtový rok 2017 Komisia môže akceptovať podpísané dokumenty predložené v elektronickej podobe.

                     (*1)  Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73)“."

                  5.

                  V článku 31 sa odsek 1 nahrádza takto:
                  „1.   Komisia sprístupní formu a obsah účtovných údajov v uvedených v článku 30 ods. 1 písm. c) členským štátom v podobe vzorov prostredníctvom informačných systémov.
                  Vzory a súvisiace technické špecifikácie týkajúce sa účtovných údajov poskytuje a aktualizuje Komisia, a to po upovedomení Výboru pre poľnohospodárske fondy a pred začiatkom každého rozpočtového roka.
                  Technické špecifikácie zahŕňajú:

                              a)

                              ročné dátové požiadavky na jednotlivé účtovné údaje (tabuľka X);

                              b)

                              špecifikácie prenosu počítačových súborov týkajúcich sa výdavkov v rámci EPZF a EPFRV;

                              c)

                              opisy dátových polí (neoficiálny dokument);

                              d)

                              štruktúru rozpočtových kódov EPFRV.“

                  6.

                  Článok 34 sa mení takto:

                              a)

                              V odseku 2 sa prvý pododsek nahrádza takto:
                              „Ak Komisia v dôsledku vyšetrovania dospeje k záveru, že výdavky nevznikli v súlade s pravidlami Únie, oznámi dotknutému členskému štátu svoje zistenia, pričom špecifikuje nápravné opatrenia potrebné na zabezpečenie spĺňania predpisov v budúcnosti a uvedie predbežnú mieru finančnej opravy, ktorú v danej etape postupu považuje za zodpovedajúcu svojim zisteniam. V uvedenom oznámení takisto určí dátum uskutočnenia bilaterálneho stretnutia do piatich mesiacov od uplynutia lehoty, ktorú má členský štát na poskytnutie odpovede. V oznámení sa odvolá na tento článok.“

                              b)

                              V odseku 3 sa dopĺňa tento štvrtý pododsek:
                              „Ak členský štát oznámi Komisii, že bilaterálne stretnutie nie je potrebné, šesťmesačná lehota začína plynúť od dátumu doručenia tohto oznámenia Komisii.“

                              c)

                              Odsek 9 sa nahrádza takto:
                              „9.   Komisia v náležite opodstatnených prípadoch, ktoré je potrebné oznámiť dotknutému členskému štátu, môže predĺžiť lehoty uvedené v odsekoch 2 až 5.“

                  7.

                  Príloha I sa nahrádza textom v prílohe k tomuto nariadeniu.

                  8.

                  Príloha XIII sa mení takto:

                              a)

                              bod 3 sa vypúšťa;

                              b)

                              bod 10 sa nahrádza takto:

                                          „10.

                                          Opatrenia poskytnuté podľa článku 219 ods. 1, článku 220 ods. 1, článku 221 ods. 1 a 2 nariadenia (EÚ) č. 1308/2013 ako opatrenia zamerané na podporu poľnohospodárskych trhov v súlade s článkom 4 ods. 1 písm. a) nariadenia (EÚ) č. 1306/2013.“

            Článok 2
      Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 12. januára 2018

               Za Komisiu

               predseda

            Jean-Claude JUNCKER

         (1)  Ú. v. EÚ L 347, 20.12.2013, s. 549.

         (2)  Vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014, s. 59).

         (3)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

         (4)  Vykonávacie nariadenie Komisie (EÚ) 2017/1758 z 27. septembra 2017, ktorým sa stanovuje forma a obsah účtovných údajov, ktoré sa majú predkladať Komisii na účely schvaľovania účtovných závierok EPZF a EPFRV, ako aj na účely monitorovania a prognóz (Ú. v. EÚ L 250, 28.9.2017, s. 1).

         (5)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).

         (6)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).

         PRÍLOHA
         „
               PRÍLOHA I

                  MANAŽÉRSKE VYHLÁSENIE

               (Článok 3)
               Ja, …, riaditeľ … platobnej agentúry, predkladám účtovnú závierku za túto platobnú agentúru za rozpočtový rok od 16. 10. xxxx do 15. 10. xxxx+1.
               Na základe vlastného úsudku a informácií, ktoré mám k dispozícii, okrem iného vrátane výsledkov práce útvaru pre vnútorný audit, vyhlasujem, že:

                           —

                           účtovná závierka predložená v elektronickej podobe poskytuje, podľa môjho najlepšieho vedomia, pravdivý, úplný a presný prehľad výdavkov a príjmov za uvedený rozpočtový rok. Zaznamenali sa do nej predovšetkým všetky dlhy, zálohy, záruky a zásoby, o ktorých som informovaný, a všetky vybrané príjmy týkajúce sa EPZF a EPFRV boli náležite pripísané na účet príslušných fondov,

                           —

                           som zaviedol systém, ktorý poskytuje primerané uistenie, pokiaľ ide o zákonnosť a správnosť príslušných transakcií vrátane toho, že oprávnenosť požiadaviek a v prípade rozvoja vidieka postup prideľovania pomoci sú riadené, kontrolované a dokumentované v súlade s pravidlami Únie.

                     Výdavky zaznamenané v účtovnej závierke sa použili na určený účel, ako sa vymedzuje v nariadení (EÚ) č. 1306/2013.
               Ďalej potvrdzujem, že sa v súlade s článkom 58 nariadenia (EÚ) č. 1306/2013 zaviedli účinné a primerané opatrenia na boj proti podvodom, ktoré sú zamerané na zistené riziká.
               V súvislosti s uvedeným uistením je však potrebné uviesť tieto výhrady:
               Napokon potvrdzujem, že si nie som vedomý žiadnych nezverejnených záležitostí, ktoré by mohli poškodiť finančné záujmy Únie.
               Podpis
            “